মুর্শিদাবাদের হরগোবিন্দ-চন্দন দাস হত্যা কাণ্ডে ১৩ জনকে যাবজ্জীবন কারাদণ্ড আদালতের

মুর্শিদাবাদ: ওয়াকফ হিংসায় মুর্শিদাবাদের (Murshidabad) জাফরাবাদে বাবা-ছেলের হত্যাকাণ্ডে (Murshidabad Father-Son Murder Case) সাজা ঘোষণা করল জঙ্গিপুর মহকুমা আদালত। সোমবার ১৩ জনকে দোষী সাব্যস্ত করা হয়েছিল। দোষী ১৩ জনকে যাবজ্জীবন কারাদণ্ডের নির্দেশ দিলেন বিচারক অমিতাভ মুখোপাধ্যায়। পাশাপাশি মৃত চন্দন দাস ও হরগোবিন্দ দাসের পরিবারকে ১৫ লক্ষ টাকা ক্ষতিপূরণের নির্দেশ দিয়েছেন বিচারক। বিরোধী দলনেতা শুভেন্দু অধিকারী (Suvendu Adhikari) অবশ্য এই সাজায় অসন্তোষ প্রকাশ করেছেন। তাঁর মন্তব্য, ফাঁসির রায় হওয়া উচিত ছিল।

ওয়াকফ আইনের বিরোধিতায় অশান্ত হয়ে উঠেছিল মুর্শিদাবাদ। চলতি বছরের ১২ এপ্রিলের ঘটনা। বাবা-ছেলেকে বাড়ি থেকে টেনে নিয়ে গিয়ে খুন করা হয়েছিল। খুন করা হয়েছিল মুর্শিদাবাদের হরগোবিন্দ দাশ ও ছেলে চন্দন দাসকে। সেই খুনের মামলায় ১৩ জনের যাবজ্জীবন কারাদণ্ডের নির্দেশ দিলেন জঙ্গিপুর আদালত বিচারক অমিতাভ মুখোপাধ্যায়। সাজাপ্রাপ্তরা হল, দিলদার নাদাব, আসমাউল নাদাব, ইনজামামুল হক, জিয়াউল হক, ফেকারুল শেখ, আজফারুল শেখ, মনিরুল শেখ, ইকবাল শেখ, নুরুল শেখ, সাবা করিম, হাজরত শেখ, আকবর আলি, ইউসুফ শেখ। পাশাপাশি এই মামলায় নিহত বাবা-ছেলের পরিবারকে ১৫ লক্ষ টাকা ক্ষতিপূরণের নির্দেশ দিয়েছেন বিচারক। সরকারি আইনজীবী বিভাস চট্টোপাধ্যায় বলেন, “১৩ জনকে যাবজ্জীবন কারাদণ্ড দেওয়া হয়েছে। ১০ বছরের অতিরিক্ত কারাদণ্ড ডাকাতি, লুঠপাটের জন্য। ভারতে গণপিটুনিতে মৃত্যুর একাধিক কেস রয়েছে। তার মধ্যে এটা বিরলের মধ্যে বিরলতম।