তৃণমূলে যোগ নন্দীগ্রামের শুভেন্দু-ঘনিষ্ঠ নেতার! নন্দীগ্রামে কাঁটা দিয়ে কাঁটা তুলবে শাসক শিবির?

কলকাতা: প্রার্থী তালিকা ঘোষণার আগেই বড় চমক দিল শাসক শিবির। মঙ্গলবার সকালে তৃণমূলে (TMC) যোগ দিলেন বিরোধী দলনেতা শুভেন্দু অধিকারীর (Suvendu Adhikari) ঘনিষ্ঠ হিসেবে পরিচিত নন্দীগ্রামের নেতা পবিত্র কর (Pabitra Kar)। দলের সর্বভারতীয় সাধারণ সম্পাদক অভিষেক বন্দ্যোপাধ্যায়ের (Abhishek Banerjee) হাত ধরেই কলকাতায় তাঁর ‘ঘর ওয়াপসি’ হল এদিন।

নন্দীগ্রামের (Nandigram) বয়ালের বাসিন্দা পবিত্র কর দীর্ঘদিন ধরেই শুভেন্দুর ঘনিষ্ঠ সহযোগী হিসেবে পরিচিত ছিলেন। একুশের বিধানসভা নির্বাচনের আগে তিনি শুভেন্দুর সঙ্গেই বিজেপিতে (BJP) যোগ দেন। এমনকি রাজনৈতিক মহলের একাংশের মতে, নন্দীগ্রামে শুভেন্দুর জয়ের পিছনে গুরুত্বপূর্ণ ভূমিকা ছিল তাঁর। তবে সেই সম্পর্ক সময়ের সঙ্গে বদলাতে শুরু করে। গেরুয়া শিবিরের প্রতি ধীরে ধীরে তাঁর মোহভঙ্গ হয় এবং গত কিছুদিন তিনি রাজনৈতিকভাবে অনেকটাই নিষ্ক্রিয় হয়ে পড়েছিলেন।

আরও পড়ুন: ‘যতই করো সেটিং, হবে না লোডশেডিং’ ভবানীপুরের প্রার্থী হতেই শুভেন্দুকে খোঁচা প্রতীক উরের

স্থানীয় সূত্রে খবর, সম্প্রতি নন্দীগ্রামে সম্ভাব্য প্রার্থী হওয়া নিয়ে শুভেন্দু ও পবিত্রর মধ্যে মতবিরোধ তৈরি হয়। সেই সংঘাতই তাঁদের সম্পর্কের অবনতি ঘটায়। এরপর থেকেই তৃণমূলের সঙ্গে পবিত্রর যোগাযোগ বাড়ছিল বলে খবর ছড়ায় রাজনৈতিক মহলে। অবশেষে মঙ্গলবার সেই জল্পনাই সত্যি হল।

In the presence of our Hon’ble National General Secretary Shri @abhishekaitc, Shri Pabitra Kar, former BJP leader from Boyal-I Gram Panchayat under Nandigram-II Block in Purba Medinipur, joined the Trinamool Congress family today.

Dissatisfied with BJP’s anti-people stance, he… pic.twitter.com/MtqJGhfOKJ

— All India Trinamool Congress (@AITCofficial) March 17, 2026

ছাব্বিশের বিধানসভা ভোটের (Assembly Election 2026) আগে এই যোগদানকে অত্যন্ত তাৎপর্যপূর্ণ বলেই মনে করছে রাজনৈতিক মহল। বিশেষ করে, নন্দীগ্রামের মতো হাইভোল্টেজ কেন্দ্রে যদি পবিত্র করকে প্রার্থী করা হয়, তাহলে তা হবে এক বড় রাজনৈতিক চাল। সেক্ষেত্রে এক সময়ের ঘনিষ্ঠ ‘বন্ধু’র বিরুদ্ধেই লড়াইয়ে নামতে হতে পারে শুভেন্দুকে। সেই কারণেই তৃণমূলের এই পদক্ষেপকে অনেকেই ‘কাঁটা দিয়ে কাঁটা তোলা’র কৌশল হিসেবে দেখছেন।